section_heading: Prodaja i konkurencija
paragraph_text: Samsung Galaxy S2 objavljen je kao konkurencija Appleovom iPhoneu 4 objavljenom krajem 2010. godine. U vrijeme objave, Galaxy S2 imao je najbrži mobilni procesor, Exynos 4, jedan od prvih dvojezgrenih procesora, takta dotad nezamislivih 1,2GHz. No, procesor nije bila jedina novost u mobilnom svijetu tih dana - Galaxy S2 bio je jedan od prvih pametnih telefona s 1GB RAM-a te, u ono vrijeme, najbržim grafičkim procesorom Mali 400MP. Kad se počeo prodavati, Galaxy S2 bio je temeljen na operacijskom sustavu Android inačice 2.3 Gingerbread, a posljednja inačica koju podržava jest 4.1.2 Jelly Bean. Galaxy S2 postao je najbrže i najviše prodavan pametni telefon temeljen na Android operacijskom sustavu do tada. Prestigao je dotadašnjeg rekordera, svog prethodnika, Galaxy S-a i time "zasluženo nosio svoje ime", kako su pisali mediji. No to ipak nije bila najveća vijest - u prodaji je premašio čak i iPhone 4, a ni noviji iPhone 4S nije uspio potuči taj rekord.